BABBAN YARON JARUMI ADAM A ZANGO HAIDAR YA ZAMA MAWAKIN HIP POP - MUJALLARMU
Za a riƙa yi masa laƙabi da “Star Boy”.
Ali, wanda aka fi sani da suna Haidar, da kan sa ne ya bayyana hakan a shafin sa na Instagram, inda ya sanar da mabiyan sa cewa waƙoƙin sa guda biyu su na nan fitowa da sunan ‘Godiya’ da kuma ‘Rayuwa’.
Mutane da dama dai da man sun zura ido su ga yadda ɗan fitaccen jarumin zai kasance idan ya girma, kasancewar tuni dai an san makomar ‘ya’yan wasu fitattun jarumai irin su Ali Nuhu da Sani Danja, wanda kowa ya san ‘ya’yan su sun daɗe da fara fitowa a cikin finafinan Hausa.
Wasu sun riƙa hasashen inda ɗan gidan Zango zai karkata; shin mawaƙi ko makaɗi zai zama idan ya girma, ko kuwa shi ma jarumi zai zama kamar yadda sauran ‘ya’yan jarumai su ke zama jarumai su ma?
Tun da farko Adam A. Zango da kan shi ya tura hotunan Haidar a Instagram, inda ya gabatar da shi ga mabiyan shafin sa su sama da 567,000. Haka kuma ya yi wa yaron addu’ar fatan alheri.
Yanzu haka dai an samu ‘ya’yan ‘yan fim guda biyu waɗanda su ke hip pop, wato Sani TY Shaban da Ali Haidar Zango.
Wani abin la’akari kuma shi ne dukkan yaran kowanne ana yi masu laƙabi da wani suna kamar yadda al’adar hip hop ta ke. A yayin da ake kiran Sani TY Shaban da “Freii Boi”, shi kuma Haidar laƙabin sa shi ne “Star Boy”.
Updated: 2018-04-14 — 12:45 am